Новембра 1941. године је као добровољац ступио у Црногорско-санџачки одред, где се налазио у саставу Ловћенског батаљона. Са овом јединицом је 1. децембра 1941. године учествовао у Пљеваљској бици, где се истакао храброшћу. Убрзо потом је био рањен у борбама код села Бучје, у близини Прибоја, након чега је био упућен на лечење. Након оздрављења је ступио у партизански батаљон „13. јул”, где је био пушкомитраљезац. Са овим батаљоном је јуна 1942. године ступио у тада формирану Четврту пролетерску црногорску бригаду, са којом је учествовао у низу борби током похода у Босанску крајину. Истицао се у борбама код Хаџића, Горњег Вакуфа, Бугојна, као и у нападу на Купрес, где се посебно истакао када је са групом другова у једној танкети ушао у Купрес и убио неколико усташа. Када су усташе онеспособиле танкету, њена посада се под борбом пробила из града.